《古乐府》
宋代·晃冲之

大星何历历，小星烂如石。
掖垣崔嵬横紫微，十二羽林森北极。
今夕何夕月谷没，虎抱空关龙厌直。
峥嵘北斗著地垂，手去瓠瓜不盈尺。
严陵醉卧光武傍，浮楂正值天孙织。
王良挟策飞上天，传说空骑箕尾立。
君不见茂陵弃子欲登仙，自将壮士终南边。
忽然遭窘出玺绶，归来下诏除民田。
阿瞒急示乘舆物，鲜卑仍弃珊瑚鞭。
又不见古为垂堂戒华屋，敌国挟辀戎接毂。
白龙鱼服误纲罗，孔雀金花被牛触。